Frygten for at blive smittet med coronavirus har fået AaB til at aflyse en planlagt testkamp mod Wuhan Zall FC fra Kina. - Selvom der er en lille risiko for, at der sker noget, så er den ikke værd at tage for et professionelt fodboldhold. Fodbold er en nærkampsport, og sker der noget med spillerne, vil vi ikke kunne bære det, siger Thomas Bælum, der er administrerende direktør og fungerende sportschef for AaB. Beslutningen er truffet i samråd med ledelse, trænerstab og sundhedssektor. Kampen skulle efter planen spilles 4. februar på AaBs forestående træningslejr i Spanien. AaB arbejder nu på at finde en ny modstander. En svær opgave, da de fleste matchninger allerede har fundet sted. - Det er selvfølgelig ærgerligt for os, hvis vi ikke finder en anden modstander på træningslejren, men i det store billede er situationen jo allermest ulykkelig for Wuhan-klubben og deres landsmænd, siger Thomas Bælum. 25 AaB-spillere tager afsted på træningslejr i Spanien torsdag.

Opsummering:
AaB skulle efter planen have spillet testkamp mod Wuhan Zall FC på en træningslejr i Spanien, men på grund af frygt for smitte med coronavirus har AaB valgt at aflyse kampen.